

**COVID-19: Sada ćemo pokazati jesmo li Unija ili nismo ništa**

***#Whateverittakes***

Epidemija bolesti COVID-19 prerasla je u krizu koja se mijenja iz sata u sat. Brojke i mjere u cijeloj Europi i svijetu neprestano se mijenjaju i to utječe na sve segmente društva.

Svjetska zajednica nije se suočila s ovako dramatičnom krizom od završetka Drugog svjetskog rata. Nijedna vlada u Europi niti izvan nje ne može se ni nadati da bi ovakvu pandemiju mogla savladati sama. Sve države članice moraju udružiti snage, međusobno si pomagati i koordinirati zajedničko djelovanje. Nesustavni pristup pojedinačnih država članica može samo pogoršati situaciju. Ako sada pogriješimo, možda nam se neće pružiti prilika da to ispravimo.

Naše su misli s onima koji su izravno pogođeni pandemijom, dok istovremeno odajemo počast ne samo onima u zdravstvenom sektoru već i brojnim drugima koji se hrabro bore protiv koronavirusa i pokazuju nevjerojatan osjećaj odgovornosti. Moramo podržati njihove napore i odati im priznanje te istodobno osigurati zdravstvene i sigurnosne mjere za sve njih.

Institucije EU-a moraju osigurati ravnomjernu raspodjelu medicinske opreme u svim državama članicama zahvaćenima pandemijom. Izbijanje bolesti COVID-19 pokazuje koliko je hitno i važno ojačati univerzalan sustav javnog zdravstva koji se temelji na solidarnosti kako bi se svim građanima osigurao pristup zdravstvenim uslugama.

Solidarnost se mora ojačati na svim razinama. Građanima EU-a potrebne su konkretne mjere koje omogućuju hitno koordinirano i zajedničko djelovanje u cilju usporavanja širenja virusa. Moramo u najvećoj mogućoj mjeri usporiti širenje virusa jer ćemo time spriječiti preopterećenje naših nacionalnih sustava zdravstvene skrbi, a istovremeno dobiti na vremenu kako bismo pronašli cjepivo i utvrdili moguće terapije.

**Pozdravljamo prvi paket mjera Europske komisije** za borbu protiv bolesti COVID-19[[1]](#footnote-1), **što predstavlja prvi zajednički korak u pravom smjeru**.Slažemo se s uvođenjem hitnog postupka jednoglasnog odobrenja u Vijeću EU-a i Europskom parlamentu u predstojećim danima kako bi se omogućila brza provedba.

Iz dosadašnjeg iskustva naučili smo da se problem ne može riješiti samo monetarnom politikom i da mjere na nacionalnoj razini nisu dovoljne. Brzo i zajedničko djelovanje jedini je djelotvorni odgovor na krizu koja nas sve pogađa.

Ova kriza od nas iziskuje da promijenimo svoj način djelovanja. To mora biti prilika da pokažemo solidarnost, koordinaciju i sposobnost za djelovanje. Ovo je test za europsko jedinstvo. Sada je trenutak da pokažemo jesmo li ili nismo prava Unija.

**EGSO poziva na izvanrednu koordinaciju i dosljednost politika na europskoj razini. Za izvanrednu situaciju potrebne su izvanredne mjere.**

**EU prvo mora zajamčiti nužnu opskrbu naših zdravstvenih sustava** očuvanjem integriteta jedinstvenog tržišta te osigurati odgovarajuću koordinaciju u svrhu podupiranja izravnog djelovanja država članica za suzbijanje i prevladavanje pandemije.

Potreban nam je **sveobuhvatan paket hitnih mjera** uz pomoć kojeg bi EU preuzeo odgovornost za znatan dio općeg hitnog djelovanja. Za to bi bilo potrebno pronaći načine da se oslobodi desetke milijardi eura iz sredstava EU-a, unatoč postojećim ograničenjima u pogledu korištenja proračuna EU-a.

Nadalje, kad to bude nužno, treba zaštititi burze i smanjiti glavnu kamatnu stopu ESB-a na 0 % (ili manje), kao što je učinjeno u Sjedinjenim Američkim Državama. ESB mora biti spreman na dodatno kvantitativno popuštanje, a banke bi mogle davati zajmove državama članicama europodručja uz kamatnu stopu od 0 % ili manje, ako to bude potrebno.

Mjere u okviru fiskalne i monetarne politike sada moraju biti drugačije od onih u uobičajenoj cikličkoj recesiji.

**Sve vlade trebale bi biti u mogućnosti uvesti potrebne mjere bez obzira na trenutačnu razinu duga.**

Potrebno je uvesti zlatno pravilo da bi se svi troškovi koji se sada moraju snositi izuzeli iz fiskalnih pravila na razini EU-a kako bi se ova situacija prevladala, a europskom gospodarstvu omogućilo da se što brže normalizira.

U postojećim okolnostima, a kako je već najavila predsjednica Europske komisije Ursula von der Leyen, Vijeće za ekonomske i financijske poslove trebalo bi formalno odlučiti da će se svi privremeni dodatni javni rashodi bilo koje države članice izazvani tekućom zdravstvenom krizom oduzeti od javnih rashoda u 2020. i izdvojiti iz relevantnog javnog deficita za procjenu usklađenosti država članica s Paktom o stabilnosti i rastu.

Institucije EU-a i države članice trebale bi predložiti jasne politike kako bi poduprle poduzeća tako da ona mogu zadržati postojeću razinu zaposlenosti i zajamčiti da će se građani moći vratiti na svoja radna mjesta nakon što pandemija prođe. Ako to bude potrebno, trebaju se uvesti prijelazne mjere i politike.

Nužno je uključiti socijalne partnere na razini EU-a, kao što su to već ispravno učinile neke države članice.

Financijska potpora EU-a i država članica mora se iskoristiti za pomoć svim poduzećima, uključujući MSP-ove i novonastala inovativna poduzeća, te svim radnicima, uključujući samozaposlene i one čija su radna mjesta nesigurna.

Šefovi država i vlada moraju konačno djelovati kako bi donijeli ambiciozan VFO, koji mora biti usklađen s očekivanjima građana, političkim smjernicama Europske komisije i obvezama koje su preuzeli Vijeće EU-a i Parlament, ali i prilagođen ovoj krizi sustava bez presedana. Provedba Europskog zelenog plana i dalje je opcija koja će svima donijeti korist i, kad ova kriza prođe, ubrzati potrebnu gospodarsku, socijalnu i ekološku tranziciju.

**Ovo su izvanredni trenuci u kojima je potrebno odlučno djelovati. Integritet Europe ovisi o tome.** Najveća bi greška bila ponašati se kao da se ne događa ništa posebno ili poduzimati polovične mjere. Ovo nije trenutak za jednostrane mjere, za traženje krivca ili za podjele.

**Kao predstavnik europskog civilnog društva, EGSO u potpunosti podržava predsjednicu Ursulu von der Leyen koja je ispravno rekla: „Učinit ćemo sve što je potrebno kako bismo podržali Europljane i europsko gospodarstvo.”**

Samo učinkovitija i ujedinjena Europa može se suočiti s različitim krizama i podupirati svoje građane i gospodarstva.

**#Whateverittakes**

\_\_\_\_\_\_\_\_\_\_\_\_\_

1. <https://ec.europa.eu/commission/presscorner/detail/hr/IP_20_469> [↑](#footnote-ref-1)